शर्माजी कहलखिन - ओहिना महाराज! चरणधुलि भेटि जाय, एहि इच्छा सँ।
 साधु कहला - "अच्छा! तखन एक काज कर। " फेर ओ कहलखिन जे - "आदेश करू महाराज"। तखन एकाएक ओ साधु चन्द्रमौलि, त्रिशूल-डमरू धारण कयने भगवान् शिवशंकर केर स्वरूप मे परिणत भऽ गेलाह आर बजलाह - "दीर्घकाल सँ हमर मन्दिरक छत नहि अछि। तूँ ओकरा पर छत बनबा दे। " एकरा बाद सपना टूटि गेलनि, लेकिन ओ स्वरूप हुनकर आँखि मे तथा ओ शब्द हुनकर कान मे ओहिना देखाय-सुनाय दैत रहलनि।
 तखन अपन कारोबारक व्यस्तताक रहितो ओ ताहि मन्दिरक खोज मे लागल रहलाह। आठ वर्ष धरि ओ एहि सोच-विचार आर छानबीन मे लागल रहलाह, मुदा हुनका ओहेन मन्दिर कतहु नहि भेट रहल छलन्हि, जेकर छत नहि हो। उपास्यक आदेश केँ सेहो नकारल नहि जा सकैत छल। परेशान भऽ ओ प्रार्थना केलनि - "प्रभो! आदेश देलहुँ अछि तऽ मार्ग-दर्शन सेहो करू। " तखन एक विचित्र संयोग बनल, जाहि मे बीकानेरक्षेत्र (राजस्थान) मे रेलवे लाइनक नजदीक गंगाशहर रोडपर ओ मन्दिर दर्शायल गेलनि। तखन बीकानेर मे ओहि स्थानपर जाय केँ ओ देखलनि - 'गोपेश्वर महादेव' केर मन्दिर, ओहि प्राचीन मन्दिरक विशाल परिसर मे अन्य कोठली, बरामदा आदि तऽ छलय, मुदा जाहि स्थानपर शिवजी स्वयं शिवलिंगक रूप मे विराजमान छलाह, ओकर छत नहि छल। मात्र छोट-छोट चहरदिवारी टा छल। कतेको वर्ष सँ ओतय खुल्ले मे विधिवत् पूजा-अर्चना होइत चलि आबि रहल छल।
 तखन ओ मन्दिरक कमिटीक मुखिया लोकक सोझाँ अपन उद्देश्य रखलनि, मुदा ओ सब हुनका सँ सहमत नहि भेल; कियैक तँ चिरकाल सँ ओतुका लोक मे ई धारणा छल कि जे कियो एहि मन्दिरक छत बनबाबैत अछि, ओ नष्ट भऽ जाइत अछि या फेर छत खैस पड़ैत छैक। जाहि कारण राजस्थानक राजा-महाराजा सेहो छत बनबेबाक साहस नहि कय सकलाह। तैँ एहि विचारधाराक अड़चन सँ हुनकर बहुत प्रयत्न केलोपर छत बनेबाक आज्ञा नहि भेटलनि।
 अन्त मे शर्माजी श्रीगंगानगर (राजस्थान) गेला ओतय अपन मित्र श्रीराधेश्यामजी सँ भेटला, जे ओहि समय तत्कालीन सरकार मे विधायक छलाह, तखन श्रीराधेश्यामजी मन्दिरक ट्रस्ट केँ भरोस दियौलनि जे ई कोनो करोड़पति व्यक्ति नहि छथि आर नहिये एहि मे हिनकर कोनो स्वार्थ छन्हि, एना होइतय तऽ ई एतेक दूर अनभिज्ञ स्थानक बजाय अपन प्रान्त हरियाणा अथवा निवास चरखी दादरीये मे कियैक नहि मन्दिर बनबा लितैथ? हिनका भगवान् शिव केर आदेश पालन करबाक आज्ञा प्रदान कय देबाक चाही, तखन ओतय उपस्थित स्थानीय सज्जन श्रीपुरोहितजी सेहो हुनकर अनुमोदन कयलनि। तत्पश्चात् शर्माजी मन्दिरक हानि-लाभक दायित्व अपना ऊपर लैत छत बनबेबाक अनुमति प्राप्त कय लेलनि।
 एहि समारोह मे शर्माजीक निकट सम्बन्धी लोकनि मे हम सेहो सम्मिलित रही। हम सबटा अपन आँखि सँ देखलहुँ, सब सँ विचित्र दृश्य तऽ ई छल जे ओहि सँ पैछला दिन जे गुम्बदपर अन्तिम चित्रकारी कय केँ जे कारीगर मुनहाइर साँझखन उतरल छलय, ओ एकटा खाली बाल्टी आ रंगक कूची ऊपरे छोड़ि आयल छलय, ओहो तक नहि खसल, जहिनाक तहिना पड़ल छलय।
 ईश्वरक सत्ताक पार के पाबि सकल अछि? ओ कखन, केकरा सँ, कियैक आ कि करबाबैत छथि, ई ईश्वर टा जनैत छथि।
 हरिः हरः! ! 